ส่วนที่ 1

ข้อมูลสรุป (Executive Summary)

ธนาคารกรุงเทพ จำกัด (มหาชน)
ดำเนินธุรกิจธนาคารพาณิชย์ที่ให้บริการทางการเงินหลากหลายครบวงจร ได้แก่
การให้บริการด้านเงินออม ทั้งในรูปของเงินฝากและหุ้นกู้ การให้สินเชื่อประเภทต่าง ๆ
ทั้งสินเชื่อเพื่อการพาณิชย์ และสินเชื่อเพื่อการอุปโภคและบริโภค
การให้บริการด้านการเงินสำหรับธุรกิจและสำหรับลูกค้าบุคคล เช่น
บริการเพื่อธุรกิจส่งออกและนำเข้า บริการโอนเงิน บริการแลกเปลี่ยนเงินตราต่างประเทศ
บริการรับชำระและการจ่ายเงินในรูปแบบต่าง ๆ โดยมีการนำเสนอผ่านช่องทางบริการ ทั้งสาขา
ศูนย์โทรศัพท์บัวหลวงโฟน เอทีเอ็ม และอินเตอร์เน็ต

นอกจากนี้
ธนาคารดำเนินธุรกิจด้านการเป็นที่ปรึกษาทางการเงินและการประกอบธุรกิจด้านหลักทรัพย์
ในขณะเดียวกันธนาคารยังมีการร่วมมือกับบริษัทในเครือและพันธมิตรทางการค้า
นำเสนอบริการเพิ่มเติม ได้แก่ การเสนอการออมเงินโดยการลงทุนในตราสารอื่น ๆ เช่น
กองทุนรวม พันธบัตรออมทรัพย์ และหุ้นกู้ภาคเอกชน รวมทั้งการเสนอบริการออมเงินควบประกันชีวิต

ในช่วงครึ่งปีแรกของปี 2551
สถาบันการเงินมีการแข่งขันกันอย่างเข้มข้นเพื่อขยายสินเชื่อและบริการทางการเงิน
โดยมีการขยายตัวด้านการลงทุนของภาคเอกชนเป็นสำคัญในการขับเคลื่อนเศรษฐกิจ
ซึ่งส่งผลต่อเนื่องให้ภาคธุรกิจและบริษัทขนาดใหญ่มีความต้องการบริการทางการเงินเพิ่มขึ้น
สถานการณ์ในช่วงครึ่งปีหลังได้รับผลกระทบจากวิกฤติการเงินโลก เศรษฐกิจไทยชะลอการขยายตัว
ความต้องการสินเชื่อของภาคเอกชนชะลอตัวลง
ในขณะที่ธนาคารดำเนินนโยบายด้านสินเชื่อที่เข้มงวดขึ้นและให้ความสำคัญกับคุณภาพของสินทรัพย์มากขึ้น
อย่างไรก็ตาม
ธนาคารยังคงมุ่งมั่นสนับสนุนลูกค้าด้วยผลิตภัณฑ์และบริการทางการเงินที่มีคุณภาพเสมอมา
โดยในด้านบริการสำหรับลูกค้าขนาดใหญ่และการเงินธนกิจ
ธนาคารมุ่งสนับสนุนภาคอุตสาหกรรมซึ่งมีศักยภาพสูงในภูมิภาคสำคัญทั่วประเทศ
และเนื่องด้วยการระดมทุนของภาคเอกชนด้วยตราสารหนี้มีบทบาทสำคัญมากขึ้น ในปี 2551
ธนาคารได้รับมอบหมายให้เป็นที่ปรึกษาทางการเงิน
และ/หรือผู้รับประกันการจำหน่ายหุ้นกู้ให้แก่บริษัทชั้นนำของประเทศถึง 9 ราย ซึ่งออกหุ้นกู้รวม 19
โครงการ คิดเป็นมูลค่ารวมกว่า 24,600 ล้านบาท
ส่งผลให้ธนาคารกรุงเทพเป็นหนึ่งในสามผู้นำด้านการรับประกันการจัดจำหน่ายหุ้นกู้ของประเทศ
อีกทั้งยังได้รับรางวัล Deal of the Year จากสมาคมตลาดตราสารหนี้ไทยติดต่อกันถึง 5 ปี
ในช่วงปี 2546 ถึง 2550
และเป็นธนาคารเดียวที่ประสบความสำเร็จในด้านนี้อย่างโดดเด่นและต่อเนื่อง

ด้านบริการสำหรับลูกค้าธุรกิจรายกลางและรายปลีก
ธนาคารได้ขยายธุรกิจได้ดีในภาคอุตสาหกรรมการผลิต การเกษตร และการท่องเที่ยว
เพื่อเป็นการสนับสนุนผู้ประกอบการขนาดกลางและขนาดย่อม
ธนาคารได้ร่วมกับสำนักงานส่งเสริมวิสาหกิจขนาดกลางและขนาดย่อมให้บริการสินเชื่อในโครงการสนับสนุนการปรับปรุงและฟื้นฟูสภาพเครื่องจักรแก่ธุรกิจเอสเอ็มอี
(Machine Fund)
เพื่อส่งเสริมให้ผู้ประกอบการในการปรับปรุงประสิทธิภาพของเครื่องจักรและความสามารถด้านการผลิต
นอกจากนี้
ธนาคารยังให้บริการสินเชื่อบัวหลวงกรีนเพื่อสนับสนุนผู้ประกอบการเอสเอ็มอีที่มีความประสงค์ที่จะลงทุนในโครงการประหยัดพลังงาน
นอกจากนี้ เพื่อให้ธุรกิจเอ็สเอ็มอีมีการปรับตัวเพื่อรองรับภาวะวิกฤติเศรษฐกิจโลก
ธนาคารได้เปิดตัวโครงการความร่วมมือพันธมิตรนวัตกรรมและการเรียนรู้
เป็นความร่วมมือกับสำนักงานกองทุนสนับสนุนการวิจัยและมหาวิทยาลัยเทคโนโลยีพระจอมเกล้าธนบุรี
โดยธนาคารสนับสนุนเงินทุนในการวิจัยเพื่อพัฒนากระบวนการผลิตและใช้ความรู้เพื่อสร้างนวัตกรรมสำหรับธุรกิจเอ็สเอ็มอี

ด้านบริการสำหรับลูกค้าบุคคล
ธนาคารได้เสนอผลิตภัณฑ์เพื่อการลงทุนเพื่อสร้างความมั่นคงทางการเงิน เช่น บัญชีเงินฝากพิเศษ
ตั๋วแลกเงิน พันธบัตรออมทรัพย์ของรัฐบาล และกองทุนรวม
ซึ่งธนาคารมีการนำเสนอกองทุนรวมอสังหาริมทรัพย์เป็นอีกทางเลือกเพื่อการลงทุน
และนำเสนอกองทุนรวมตราสารหนี้อย่างต่อเนื่อง ในขณะเดียวกัน
บริการแบงก์แอสชัวรันส์มีการเติบโตในอัตราสูง และได้แนะนำบริการประกันชีวิตสะสมทรัพย์แบบใหม่
ได้แก่ เกนเฟิสต์ 200 ที่เป็นทั้งกรมธรรม์ประกันชีวิตและเป็นแผนการออมที่มีอายุ 10 ปี นอกจากนี้
ธนาคารได้พัฒนาบริการบัวหลวง ไอแบงก์กิ้ง
ให้มีความสามารถรองรับการทำธุรกรรมทางการเงินได้หลากหลายขึ้น เช่น
ขยายบริการโอนเงินไปบัญชีทุกธนาคารหลักในประเทศไทย
บริการหักบัญชีเงินฝากเพื่อชำระค่าสินค้าและบริการ
และยังเพิ่มประสิทธิภาพของบริการโดยให้ลูกค้าสามารถทำธุรกรรมทางอินเทอร์เน็ตผ่านโทรศัพท์มือถือ
ส่วนด้านบริการบัตรเครดิต ในปี 2551 ธนาคารได้ออกบัตรเครดิตวีซ่า บลูเวฟ
โดยเป็นธนาคารแรกที่ให้บริการบัตรเครดิตที่ใช้เทคโนโลยีไร้การสัมผัส
ช่วยให้ผู้ถือบัตรสามารถชำระเงินได้อย่างรวดเร็วยิ่งขึ้น โดยรวมเอาคุณสมบัติของบัตรเครดิตวีซ่า
บัตรโดยสารรถไฟฟ้าบีทีเอส และเทคโนโลยีเพย์เวฟของวีซ่า (การแตะบัตรที่เครื่องอ่านบัตร
แล้วรับเซลส์สลิปได้ทันที)ไว้ในบัตรเดียวกัน ในช่วงปลายปี
ธนาคารเริ่มทดลองให้บริการชำระเงินด้วยโทรศัพท์มือถือ
ซึ่งเป็นธนาคารแรกที่ใช้เทคโนโลยีการชำระเงินล่าสุดของโลก
โดยลูกค้าเพียงแตะโทรศัพท์มือถือที่เครื่องรับชำระเงินก็สามารถชำระค่าสินค้าและบริการได้อย่างสะดวกและรวดเร็ว

ด้านกิจการธนาคารต่างประเทศ
ธนาคารอยู่ระหว่างดำเนินการจัดตั้งธนาคารท้องถิ่นในประเทศจีนซึ่งจะเอื้ออำนวยให้ธนาคารได้รับประโยชน์จากการเจริญเติบโตทางเศรษฐกิจของจีน
รวมทั้งโอกาสใหม่ๆ
ที่จะเกิดขึ้นจากการเชื่อมโยงกันในทางเศรษฐกิจระหว่างประเทศจีนและเอเชียตะวันออกเฉียงใต้

การบริหารความเสี่ยง ธนาคารได้พัฒนาเครื่องมือใหม่สำหรับการจัดอันดับความเสี่ยงสินเชื่อ
ซึ่งครอบคลุมหลากหลายภาคอุตสาหกรรมของลูกค้า
และให้ความสำคัญในการกำกับติดตามและสร้างความสมดุลในการอำนวยสินเชื่อแก่ภาคอุตสาหกรรมให้เหมาะสม
โดยมีอัตราผลตอบแทนที่ธนาคารได้รับจากสินเชื่อให้สอดคล้องกับความเสี่ยงด้วย เมื่อปลายปี 2551
ธนาคารสามารถดำเนินการตามระเบียบของธนาคารแห่งประเทศไทยเกี่ยวกับการดำรงเงินกองทุน
ซึ่งสอดคล้องกับหลักเกณฑ์ของ Basel II ได้อย่างครบถ้วน

ผลประกอบการของธนาคารในปี 2551 มีการขยายตัวต่อเนื่อง
โดยธนาคารและบริษัทย่อยมีกำไรก่อนภาษีและค่าเผื่อหนี้สงสัยจะสูญจำนวน 36,068 ล้านบาท
เพิ่มขึ้นร้อยละ 5.7 เทียบกับปี 2550 และมีกำไรสุทธิจำนวน 20,324 ล้านบาท ซึ่งเพิ่มขึ้น 986
ล้านบาท หรือร้อยละ 5.1 จาก 19338, ล้านบาทในปี 2550

ในปี 2551 เศรษฐกิจไทยเผชิญกับปัจจัยลบที่สำคัญ คือ
การปรับตัวสูงขึ้นมากของราคาน้ำมันและสินค้าโภคภัณฑ์ในตลาดโลก วิกฤติการเงินโลก
ซึ่งส่งผลกระทบต่อการส่งออกของไทยในช่วงไตรมาสสุดท้ายของปี
และการขาดเสถียรภาพทางการเมือง
ส่งผลให้การลงทุนของรัฐบาลและการใช้จ่ายของภาคเอกชนขยายตัวในอัตราต่ำ

ภายใต้สภาวะประกอบการดังกล่าวข้างต้น
สินเชื่อของธนาคารและบริษัทย่อยยังคงขยายตัวในอัตราร้อยละ 13.4 เทียบกับปีก่อนหน้า
ทำให้ธนาคารมียอดสินเชื่อรวม ณ สิ้นปี 2551 เพิ่มขึ้นเป็น 1,181,217 ล้านบาท
ส่วนการแก้ไขสินเชื่อด้อยคุณภาพของธนาคารมีความก้าวหน้าอย่างต่อเนื่อง
โดยยอดสินเชื่อด้อยคุณภาพลดลงเป็น 55,085 ล้านบาท หรือคิดเป็นร้อยละ 4.6 ของสินเชื่อรวม
ส่วนด้านเงินฝากขยายตัวร้อยละ 3.5 เป็น 1,322,287 ล้านบาท
และส่วนของผู้ถือหุ้นสุทธิเพิ่มขึ้นเป็น 175,603 ล้านบาท
และอัตราส่วนเงินกองทุนต่อสินทรัพย์เสี่ยงตามหลักเกณฑ์ใหม่ของธนาคารแห่งประเทศไทยซึ่งนำแนวทาง
Basel II มาบังคับใช้แล้วนั้น อยู่ในระดับที่มั่นคงที่อัตราร้อยละ 14.57 [1]

ปัจจัยสำคัญที่ส่งผลให้ธนาคารและบริษัทย่อยมีผลประกอบการที่ดีในปี 2551
เป็นไปในทิศทางเดียวกับปีที่ผ่านมา กล่าวคือ
ธนาคารมีความสามารถในการขยายสินเชื่อและความก้าวหน้าในการแก้ไขสินเชื่อด้อยคุณภาพ
ซึ่งมีผลให้รายได้ดอกเบี้ยและเงินปันผลสุทธิมีการขยายตัวร้อยละ 12.6
รวมทั้งความสำเร็จของกลยุทธ์การจัดแบ่งลูกค้าตามลักษณะบริการทางการเงินที่ต้องการ (Segment
approach) และการเสนอบริการต่อเนื่อง (Cross selling)
ซึ่งมีผลให้รายได้จากค่าธรรมเนียมและบริการเพิ่มขึ้น ร้อยละ 9.9

ในปี 2551 ธนาคารและบริษัทย่อยมีกำไรต่อหุ้น 10.60 บาท
และได้จ่ายเงินปันผลหุ้นสามัญระหว่างกาล ในอัตราหุ้นละ 1.00 บาท
และจะเสนอให้ที่ประชุมผู้ถือหุ้นจ่ายเงินปันผลงวดสุดท้ายอีก 2.00 บาทต่อหุ้น รวมเป็น 3.00
บาทต่อหุ้น คิดเป็นอัตราร้อยละ 28.29 ของกำไรสุทธิประจำปี

ในท่ามกลางปัจจัยแวดล้อมที่ไม่เอื้ออำนวยรอบด้าน ในช่วงเวลาข้างหน้า
ธนาคารจะดำเนินธุรกิจด้วยความรอบคอบระมัดระวัง พร้อมทั้งรักษาเสถียรภาพทางการเงิน
ควบคู่ไปกับการสนับสนุนลูกค้าด้วยความรู้ ความเชี่ยวชาญ และผลิตภัณฑ์ทางการเงินที่มีคุณภาพ
เพื่อให้สามารถก้าวผ่านวิกฤตการณ์ไปได้
การดำเนินธุรกิจตามแนวทางดังกล่าวจะช่วยให้ธนาคารยังคงเป็นธนาคารชั้นนำและเป็นธนาคารที่ให้บริการอย่างมีคุณภาพและมีความมั่นคงมากขึ้น

[1] กรณีนับรวมกำไรสุทธิงวดครึ่งปี สิ้นสุด ธันวาคม 2551 เข้าเป็นเงินกองทุน